Κώδικας του Ολυμπιακού Κινήματος για την Πρόληψη της Χειραγώγησης των Αθλητικών Αγώνων

ΠΡΟΟΙΜΙΟ

1. Αναγνωρίζοντας τον κίνδυνο που ενέχει η χειραγώγηση των αθλητικών αγώνων για την αθλητική ακεραιότητα, όλοι οι αθλητικοί οργανισμοί, και ιδίως η Διεθνής Ολυμπιακή Επιτροπή, όλες οι Διεθνείς Ομοσπονδίες, οι Εθνικές Ολυμπιακές Επιτροπές και τα αντίστοιχα μέλη τους σε ηπειρωτικό, περιφερειακό και εθνικό επίπεδο και οι οργανισμοί που είναι αναγνωρισμένοι από τη ΔΟΕ (στο εξής, οι «Αθλητικοί Οργανισμοί»), επαναλαμβάνουν τη δέσμευσή τους για τη διαφύλαξη της ακεραιότητας του αθλητισμού, συμπεριλαμβανομένης της προστασίας των καθαρών αθλητών και των καθαρών αθλητικών αγώνων, όπως ορίζεται στην Ολυμπιακή Ατζέντα 2020.
2. Λόγω της περίπλοκης φύσης της εν λόγω απειλής, οι Αθλητικοί Οργανισμοί αναγνωρίζουν ότι δεν μπορούν να την αντιπαρέλθουν μόνοι, και ως εκ τούτου είναι ζωτικής σημασίας η συνεργασία με τις δημόσιες αρχές, ιδίως με τις αρχές επιβολής του νόμου και τους φορείς αθλητικού στοιχηματισμού.
3. Σκοπός του παρόντος Κώδικα είναι η παροχή εναρμονισμένων κανονισμών σε όλους τους Αθλητικούς Οργανισμούς και τα μέλη τους για την προστασία όλων των αθλητικών αγώνων από τον κίνδυνο χειραγώγησης. Ο παρών Κώδικας θεσπίζει κανονισμούς που είναι σύμμορφοι με τη *Σύμβαση του Συμβουλίου της Ευρώπης σχετικά με τη χειραγώγηση των αθλητικών αγώνων[[1]](#footnote-1)*, και ιδίως το άρθρο 7, γεγονός ωστόσο που δεν αποτρέπει τους Αθλητικούς Οργανισμούς από τη θέσπιση αυστηρότερων κανονισμών.
4. Στο πλαίσιο της δικαιοδοσίας της, όπως καθορίζεται στον Κανόνα 2.8 του Ολυμπιακού Χάρτη, η ΔΟΕ θεσπίζει τον παρόντα Κώδικα του Ολυμπιακού Κινήματος για την Πρόληψη της Χειραγώγησης των Αθλητικών Αγώνων, στο εξής ο «Κώδικας».
5. Οι Αθλητικοί Οργανισμοί που δεσμεύονται από τον Ολυμπιακό Χάρτη και τον Κώδικα Δεοντολογίας της ΔΟΕ δηλώνουν τη δέσμευσή τους για την υποστήριξη της ακεραιότητας του αθλητισμού και την καταπολέμηση της χειραγώγησης των αθλητικών αγώνων τηρώντας τα πρότυπα που καθορίζονται στον παρόντα Κώδικα και ζητώντας από τα μέλη τους να πράττουν αναλόγως. Οι Αθλητικοί Οργανισμοί δεσμεύονται να λάβουν όλα τα κατάλληλα μέτρα στο πλαίσιο της εξουσίας τους για να ενσωματώσουν τον παρόντα Κώδικα δια παραπομπής ή για να εφαρμόζουν κανονισμούς που συνάδουν με τον παρόντα Κώδικα ή είναι αυστηρότεροι αυτού.

Άρθρο 1

Ορισμοί[[2]](#footnote-2)

**1.1** Ως «Πλεονέκτημα» νοείται η άμεση ή έμμεση είσπραξη ή παροχή χρηματικού ποσού ή ισοδύναμη πράξη αυτού, όπως ενδεικτικά η δωροδοκία, τα κέρδη, οι δωρεές και λοιπά οφέλη, ενδεικτικά συμπεριλαμβανομένων των κερδών ή/και των πιθανών κερδών από στοίχημα· τα ανωτέρω δεν περιλαμβάνουν τα επίσημα χρηματικά έπαθλα, τις αμοιβές εμφάνισης ή τις πληρωμές που πραγματοποιούνται στο πλαίσιο χορηγιών ή άλλων συμβάσεων.

**1.2** Ως «Αθλητικός Αγώνας» νοείται οιοσδήποτε αθλητικός αγώνας, πρωτάθλημα, παιχνίδι ή γεγονός που οργανώνεται σύμφωνα με τους κανόνες ενός Αθλητικού Οργανισμού ή συνδεδεμένων οργανισμών του ή, όπου απαιτείται, σύμφωνα με τους κανόνες οποιουδήποτε άλλου αρμόδιου αθλητικού οργανισμού.

**1.3** Ως «Εκ των Έσω Πληροφορία» νοείται οποιαδήποτε πληροφορία για αγώνα που κατέχει ένα άτομο λόγω της θέσης του/της σε σχέση με οιοδήποτε άθλημα ή αγώνα, με εξαίρεση τις πληροφορίες που έχουν ήδη δημοσιευθεί ή είναι γνωστές στο κοινό και είναι εύκολα προσβάσιμες στους ενδιαφερομένους ή αποκαλύπτονται σύμφωνα με τους κανόνες και κανονισμούς που διέπουν τη σχετική διοργάνωση.

**1.4** Ως «Συντελεστής Αγώνα» νοείται οιοδήποτε φυσικό ή νομικό πρόσωπο που ανήκει σε μία από τις ακόλουθες κατηγορίες:

1. ως «αθλητής» νοείται οιοδήποτε άτομο ή ομάδα ατόμων που συμμετέχει σε αθλητικό αγώνα∙
2. ως «Προσωπικό υποστήριξης αθλητών» νοείται οιοσδήποτε προπονητής, εκπαιδευτής, μάνατζερ, πράκτορας, το προσωπικό ομάδας, στέλεχος ομάδας, ιατρικό ή παραϊατρικό προσωπικό που εργάζεται με ή θεραπεύει αθλητές που συμμετέχουν ή προετοιμάζονται για τις αθλητικές διοργανώσεις και όλα τα άλλα άτομα που εργάζονται με τους αθλητές∙

γ. ως «Παράγοντας» νοείται οιοδήποτε άτομο που είναι ιδιοκτήτης, μέτοχος ή ανώτατο στέλεχος ή μέλος προσωπικού που οργανώνει και προωθεί αθλητικές διοργανώσεις, καθώς και οι διαιτητές, τα μέλη κριτικών επιτροπών και οιαδήποτε άλλα πιστοποιημένα άτομα. Ο όρος καλύπτει επίσης τα ανώτατα στελέχη και το προσωπικό διεθνών αθλητικών οργανισμών ή όπου απαιτείται άλλους αρμόδιους αθλητικούς οργανισμούς που αναγνωρίζουν τον αγώνα.

1.5 Ως «Αθλητικό Στοίχημα, Στοίχημα ή Στοιχηματισμός» νοείται οιοδήποτε χρηματικό στοίχημα με την προσδοκία χρηματικού επάθλου το οποίο εξαρτάται από τη μελλοντική και αβέβαιη έκβαση αθλητικού αγώνα.

Άρθρο 2

Παραβιάσεις

Η παρακάτω συμπεριφορά, όπως ορίζεται στο παρόν άρθρο, συνιστά παραβίαση του παρόντος Κώδικα:

**2.1** Στοιχηματισμός

Ο Στοιχηματισμός σε συνάρτηση με:

1. Αθλητικό Αγώνα στον οποίο συμμετέχει απευθείας ο Συντελεστής Αγώνα∙ ή
2. το άθλημα του Συντελεστή Αγώνα∙ ή
3. οποιοδήποτε γεγονός ενός Αθλητικού Αγώνα με πολλαπλά αθλήματα (multisport) στο οποίο συμμετέχει.

**2.2** Χειραγώγηση αθλητικών αγώνων

Σκόπιμη συμφωνία, διά πράξεως ή παραλείψεως που στοχεύει στην αθέμιτη αλλοίωση του αποτελέσματος ή της εξέλιξης του αθλητικού αγώνα με σκοπό να άρει εν όλω ή εν μέρει την απρόβλεπτη φύση του προαναφερθέντος αθλητικού αγώνα με σκοπό την απόκτηση αδικαιολόγητου πλεονεκτήματος για τον ίδιο ή για άλλους.

**2.3.** Συμπεριφορά διαφθοράς

Η παροχή, αίτηση, λήψη, επιδίωξη ή αποδοχή Πλεονεκτήματος που συνδέεται με τη χειραγώγηση ενός αθλητικού αγώνα ή άλλη μορφή διαφθοράς.

**2.4** Εκ των έσω πληροφορίες

1. Η χρήση Εκ των Έσω Πληροφοριών για σκοπούς Στοιχηματισμού, οιασδήποτε μορφή χειραγώγησης των αθλητικών αγώνων ή για άλλον σκοπό διαφθοράς από τον Συντελεστή Αγώνα ή μέσω άλλου προσώπου και/ή οντότητας.

2. Η γνωστοποίηση Εκ των Έσω Πληροφοριών σε οιοδήποτε πρόσωπο και/ή οντότητα, με ή χωρίς Πλεονέκτημα, όταν ο Συντελεστής Αγώνα γνώριζε ή όφειλε να γνωρίζει ότι η εν λόγω γνωστοποίηση μπορεί να οδηγούσε στη χρήση πληροφοριών για σκοπούς Στοιχηματισμού, οιαδήποτε μορφή χειραγώγησης των αθλητικών αγώνων ή άλλους σκοπούς διαφθοράς.

3. Η παροχή και/ή απόκτηση Πλεονεκτήματος για την παροχή Εκ των Έσω Πληροφοριών ανεξάρτητα από το αν πράγματι παρέχονται Εκ των Έσω Πληροφορίες.

**2.5** Μη αναφορά

1. Η μη αναφορά στον υπόψη Αθλητικό Οργανισμό ή σε συναφή μηχανισμό ή αρχή γνωστοποίησης/αναφοράς, με την πρώτη δυνατή ευκαιρία, των πλήρων αναλυτικών στοιχείων οιωνδήποτε προσεγγίσεων ή προσκλήσεων προς τον Συντελεστή Αγώνα να συμμετάσχει σε συμπεριφορά ή σε περιστατικά που θα μπορούσαν να ισοδυναμούν με παραβίαση του παρόντος Κώδικα.

2. Η μη αναφορά στον υπόψη Αθλητικό Οργανισμό ή σε συναφή μηχανισμό ή αρχή γνωστοποίησης/αναφοράς, με την πρώτη δυνατή ευκαιρία, των πλήρων αναλυτικών στοιχείων οποιουδήποτε περιστατικού, γεγονότος ή ζητήματος που υποπίπτει στην αντίληψη του Συντελεστή Αγώνα (ή το οποίο όφειλε εύλογα να γνωρίζει), συμπεριλαμβανομένων των προσεγγίσεων ή των προσκλήσεων προς άλλον Συντελεστή Αγώνα να συμμετάσχει σε συμπεριφορά που θα μπορούσε να ισοδυναμεί με παραβίαση του παρόντος Κώδικα.

**2.6** Μη συνεργασία

1. Η μη συνεργασία στο πλαίσιο διερεύνησης που διεξάγεται από τον Αθλητικό Οργανισμό σε συνάρτηση με πιθανή παραβίαση του παρόντος Κώδικα, συμπεριλαμβανομένης ενδεικτικά της μη παροχής με ακρίβεια, πληρότητα και χωρίς αδικαιολόγητη καθυστέρηση πληροφοριών και/ή εγγράφων και/ή της αιτούμενης πρόσβασης ή συνδρομής που αιτείται ο αρμόδιος Αθλητικός Οργανισμός στο πλαίσιο της εν λόγω διερεύνησης.
2. Η παρεμπόδιση ή καθυστέρηση οποιασδήποτε διερεύνησης που μπορεί να διεξάγεται από τον Αθλητικό Οργανισμό σε συνάρτηση με πιθανή παραβίαση του παρόντος Κώδικα, συμπεριλαμβανομένης ενδεικτικά της απόκρυψης, αλλοίωσης ή καταστροφής δικαιολογητικών εγγράφων ή άλλων πληροφοριών που μπορεί να είναι συναφείς με τη διερεύνηση.

**2.7** Εφαρμογή των Άρθρων 2.1 έως 2.6

1. Για τη διαπίστωση της τέλεσης παραβίασης δεν λαμβάνονται υπόψη τα παρακάτω:

1. το αν ο Συντελεστής Αγώνα συμμετέχει στον υπόψη Αθλητικό Αγώνα ή όχι·
2. η έκβαση του Αθλητικού Αγώνα για τον οποίο έγινε ή προτίθετο να γίνει το Στοίχημα·
3. το αν πράγματι χορηγήθηκε ή παρελήφθη Πλεονέκτημα ή άλλο αντάλλαγμα·
4. η φύση ή η έκβαση του Στοιχήματος·
5. το αν η προσπάθεια ή η απόδοση του Συντελεστή Αγώνα στον υπόψη Αθλητικό Αγώνα επηρεάστηκε (ή θα μπορούσε να αναμένεται ότι θα επηρεαστεί) από την υπόψη πράξη ή παράλειψη·
6. το αν το αποτέλεσμα του υπόψη Αθλητικού Αγώνα επηρεάστηκε (ή θα μπορούσε να αναμένεται ότι θα επηρεαστεί) από τις υπόψη πράξεις ή παραλείψεις·
7. το αν η χειραγώγηση περιελάμβανε παραβίαση τεχνικού κανόνα του οικείου Αθλητικού Οργανισμού·
8. το αν στον αθλητικό αγώνα παρευρέθη ο αρμόδιος εθνικός ή διεθνής εκπρόσωπος του Αθλητικού Οργανισμού.

2. Οποιαδήποτε μορφή συνδρομής και βοήθειας ή απόπειρας από Συντελεστή Αγώνα που θα μπορούσε να καταλήξει σε παραβίαση του παρόντος Κώδικα αντιμετωπίζεται ως τέλεση παραβίασης, ανεξάρτητα από το αν η εν λόγω πράξη πράγματι κατέληξε σε παραβίαση ή/και το αν η παραβίαση τελέστηκε με δόλο ή αμέλεια.

Άρθρο 3

Πειθαρχική Διαδικασία

Το παρόν άρθρο συμπεριλαμβάνει τα ελάχιστα πρότυπα που πρέπει να τηρούνται από όλους τους Αθλητικούς Οργανισμούς.

3.1 Διερεύνηση

1. Ο Συντελεστής Αγώνα που φέρεται να έχει τελέσει παραβίαση του παρόντος Κώδικα πρέπει να ενημερωθεί για τις φερόμενες ως τελεσθείσες παραβιάσεις, τα αναλυτικά στοιχεία των φερόμενων πράξεων ή/και παραλείψεων, και το εύρος των πιθανών κυρώσεων.

2. Με αίτημα του αρμόδιου Αθλητικού Οργανισμού, ο υπόψη Συντελεστής Αγώνα πρέπει να παράσχει οποιαδήποτε πληροφορία που ο Οργανισμός θεωρεί ότι ενδέχεται να είναι συναφής με τη διερεύνηση της φερόμενης παραβίασης, συμπεριλαμβανομένων των στοιχείων που συναρτώνται με τη φερόμενη παραβίαση (όπως αριθμοί και στοιχεία του λογαριασμού στοιχηματισμού, αναλυτικοί λογαριασμοί τηλεφώνου, αναλύσεις τραπεζικών λογαριασμών, αρχεία της υπηρεσίας διαδικτύου, ηλεκτρονικοί υπολογιστές, σκληροί δίσκοι και λοιπές μονάδες ηλεκτρονικής αποθήκευσης πληροφοριών) ή/και καταστάσεις που ορίζουν τα συναφή πραγματικά περιστατικά και τις περιρρέουσες περιστάσεις της φερόμενης παραβίασης.

**3.2** Δικαιώματα του υπόψη προσώπου

Σε όλες τις διαδικασίες που συνδέονται με παραβιάσεις του παρόντος Κώδικα, πρέπει να γίνονται σεβαστά τα παρακάτω δικαιώματα:

1. Το δικαίωμα ενημέρωσης για τις κατηγορίες· και

2. Το δικαίωμα ορθής, έγκαιρης και αμερόληπτης ακρόασης με αυτοπρόσωπη παρουσία ενώπιον του αρμόδιου Αθλητικού Οργανισμού ή/και με κατάθεση γραπτής υπεράσπισης· και

3. Το δικαίωμα συνοδείας ή/και εκπροσώπησης.

**3.3** Βάρος και βαθμός απόδειξης

Ο Αθλητικός Οργανισμός έχει το βάρος της απόδειξης ότι τελέστηκε η παραβίαση. Ως βαθμός απόδειξης για όλες τις υποθέσεις που εγείρονται στο πλαίσιο του παρόντα Κώδικα νοείται η εξισορρόπηση των πιθανοτήτων∙ δηλαδή βάσει του εν λόγω προτύπου συνάγεται ότι σε περίπτωση επικράτησης των αποδεικτικών στοιχείων είναι πιο πιθανή η τέλεση της παραβίασης του παρόντος Κώδικα παρά το αντίθετο.

**3.4** Εμπιστευτικότητα

Η αρχή της εμπιστευτικότητας πρέπει να τηρείται αυστηρά από τους Αθλητικούς Οργανισμούς καθ’ όλη τη διάρκεια της διαδικασίας. Η ανταλλαγή πληροφοριών με άλλες οντότητες πρέπει να πραγματοποιείται στη βάση της αναγκαίας γνώσης. Η εμπιστευτικότητα πρέπει επίσης να τηρείται αυστηρά από κάθε πρόσωπο που εμπλέκεται στη διαδικασία έως τη δημοσιοποίηση της υπόθεσης.

**3.5** Ανωνυμία του προσώπου που υποβάλλει αναφορά

Πρέπει να διευκολύνεται η υποβολή ανώνυμων αναφορών.

**3.6** Προσφυγές

1. Ο Αθλητικός Οργανισμός διαθέτει κατάλληλο μηχανισμό προσφυγών στο εσωτερικό του ή προσφυγής σε εξωτερικό μηχανισμό διαιτησίας (όπως σε διαιτητικό δικαστήριο).

2. Η γενική διαδικασία του μηχανισμού προσφυγών περιλαμβάνει διατάξεις οι οποίες -ενδεικτικά- ρυθμίζουν την προθεσμία άσκησης προσφυγής και τη διαδικασία κοινοποιήσεων για την προσφυγή.

Άρθρο 4

Ασφαλιστικά Μέτρα

**4.1** Ο Αθλητικός Οργανισμός μπορεί να επιβάλλει ασφαλιστικά μέτρα, συμπεριλαμβανομένης της προσωρινής αναστολής, στον συντελεστή αγώνα όταν συντρέχει ιδιαίτερος κίνδυνος για τη φήμη του αθλήματος, διασφαλίζοντας παράλληλα την τήρηση των άρθρων 3.1 ως 3.4 του παρόντος Κώδικα.

**4.2** Όποτε επιβάλλεται ασφαλιστικό μέτρο, αυτό λαμβάνεται υπόψη στον καθορισμό της τελικής επιβαλλόμενης κύρωσης.

Άρθρο 5

Κυρώσεις

**5.1** Εάν κριθεί ότι έχει τελεστεί παραβίαση, ο αρμόδιος Αθλητικός Οργανισμός επιβάλλει στον Συντελεστή Αγώνα πρόσφορη κύρωση από το σύνολο των προβλεπόμενων κυρώσεων, η οποία μπορεί να κυμαίνεται από την ελάχιστη κύρωση της προειδοποίησης έως τη μέγιστη κύρωση του εφ’ όρου ζωής αποκλεισμού.

**5.2** Κατά τον καθορισμό των πρόσφορων κατά περίπτωση κυρώσεων, ο Αθλητικός Οργανισμός λαμβάνει υπόψη όλες τις επιβαρυντικές και ελαφρυντικές περιστάσεις και εκθέτει αναλυτικά στη γραπτή απόφαση τη συμβολή των εν λόγω περιστάσεων στη διαμόρφωση της τελικής κύρωσης.

**5.3** Η ουσιώδης συνδρομή του Συντελεστή Αγώνα που έχει ως αποτέλεσμα τη διαπίστωση ή τη στοιχειοθέτηση της τέλεσης αδικήματος από άλλον Συντελεστή Αγώνα μπορεί να μειώσει οποιαδήποτε κύρωση η οποία επιβάλλεται στο πλαίσιο του παρόντος Κώδικα.

Άρθρο 6

Αμοιβαία αναγνώριση

**6.1** Με την επιφύλαξη του δικαιώματος προσφυγής, όλοι οι Αθλητικοί Οργανισμοί οφείλουν να αναγνωρίζουν και να σέβονται οποιαδήποτε απόφαση η οποία λαμβάνεται από Αθλητικό Οργανισμό σε συμμόρφωση με τον παρόντα Κώδικα.

**6.2** Όλοι οι Αθλητικοί Οργανισμοί πρέπει να αναγνωρίζουν και να σέβονται κάθε απόφαση που λαμβάνεται από άλλο αθλητικό όργανο ή αρμόδιο δικαστήριο που δεν αποτελεί Αθλητικό Οργανισμό σύμφωνα με τον ορισμό του παρόντος Κώδικα.

**Άρθρο 7**

Εφαρμογή

**7.1** Δυνάμει του Κανόνα 1.4 του Ολυμπιακού Καταστατικού Χάρτη, όλοι οι Αθλητικοί Οργανισμοί που δεσμεύονται από τον Ολυμπιακό Καταστατικό Χάρτη συμφωνούν να τηρούν τον παρόντα Κώδικα.[[3]](#footnote-3)

**7.2** Οι εν λόγω Αθλητικοί Οργανισμοί είναι υπεύθυνοι για την εφαρμογή του παρόντος Κώδικα στο πλαίσιο της δικαιοδοσίας, συμπεριλαμβανομένων των εκπαιδευτικών μέτρων.

**7.3** Οποιαδήποτε τροποποίηση του παρόντος Κώδικα πρέπει να εγκριθεί από το Εκτελεστικό Συμβούλιο της ΔΟΕ αφού προηγουμένως κινηθεί η κατάλληλη διαδικασία διαβούλευσης και όλοι οι Αθλητικοί Οργανισμοί θα ενημερωθούν σχετικά.[[4]](#footnote-4)

1. Η Σύμβαση του Συμβουλίου της Ευρώπης σχετικά με τη χειραγώγηση των αθλητικών αγώνων είναι ανοικτή προς υπογραφή από μη ευρωπαϊκά κράτη. [↑](#footnote-ref-1)
2. Οι ορισμοί που παρέχονται από τη Σύμβαση του Συμβουλίου της Ευρώπης σχετικά με τη χειραγώγηση των αθλητικών αγώνων, χρησιμοποιούνται και στον παρόντα Κώδικα για να ελαχιστοποιηθεί ο κίνδυνος παρερμηνείας. [↑](#footnote-ref-2)
3. Ο παρών Κώδικας εγκρίθηκε από το Εκτελεστικό Συμβούλιο της ΔΟΕ στις 8 Δεκεμβρίου 2015. [↑](#footnote-ref-3)
4. Για κάθε πληροφορία που αφορά τον παρόντα Κώδικα, επικοινωνήστε με το τμήμα Δεοντολογίας και Συμμόρφωσης της ΔΟΕ. [↑](#footnote-ref-4)